b'\n_START_ARTICLE_\nIvar Afzelius\n_START_PARAGRAPH_\nJohan Fredrik Ivar Afzelius (f\xc3\xb8dt 15. oktober 1848 i Uppsala, d\xc3\xb8d 31. oktober 1921 i Stockholm) var en svensk retsl\xc3\xa6rd, s\xc3\xb8n af Fredrik Georg Afzelius og datters\xc3\xb8n af Johan Gabriel Richert._NEWLINE_Afzelius blev student 1867, cand. jur. 1873, 1877 docent og Dr. jur., 1879 ekstraordin\xc3\xa6r professor ved Uppsala Universitet, 1886 revisionssekret\xc3\xa6r, 1887 medlem af "Nya lagberedningen" og "F\xc3\xb6rst\xc3\xa4rkta lagberedningen", 1891 h\xc3\xb8jesteretsassessor, 1902-1909 formand for "Lagberedningen", i hvilkenb betydningsfulde stilling Afzelius som lovforfatter p\xc3\xa5 en m\xc3\xa5de har fortsat sin morfars gerning, 1910 pr\xc3\xa6sident for Svea Hofret, 1897-1903 og p\xc3\xa5 ny 1904 medlem af \xe2\x80\x93 1912 formand for \xe2\x80\x93 Rigsdagens F\xc3\xb8rstekammer, hvor der i st\xc3\xa6rk grad blev lagt beslag p\xc3\xa5 hans fremragende juridiske begavelse og arbejdskraft \xe2\x80\x93 Afzelius var blandt andet medlem af de forskellige rigsdagsudvalg under begivenhederne 1905 \xe2\x80\x93 1905 medlem af den permanente voldgiftsdomstol i Haag, 1909 af voldgiftsdomstolen i renbeitesagen._NEWLINE_Afzelus\xe2\x80\x99 forfattervirksomhed har ved sin tankeklarhed og overlegne juridiske bon sens med f\xc3\xb8je skaffet ham navn som en af Sveriges ypperste retsl\xc3\xa6rde i sin tid. Han har blandt andet skrevet Om cession af fordringar enligt svensk r\xc3\xa4tt (1877), Om parts ed s\xc3\xa5som processuellt institut (1879), Grunddragen af r\xc3\xa4tteg\xc3\xa5ngsf\xc3\xb6rfarandet i tvistem\xc3\xa5l (1882) foruden afhandlinger og anmeldelser i Naumanns Tidskrift f\xc3\xb6r lagstiftning, Nytt juridiskt Arkiv og Tidsskrift for Retsvidenskab, af hvilket sidste han fra 1888 har v\xc3\xa6ret medredakt\xc3\xb8r. Til 5. nordiske juristm\xc3\xb8de \xe2\x80\x93 Stockholm 1884 \xe2\x80\x93 skrev Afzelius afhandlingen: P\xc3\xa5 hvilka grunder b\xc3\xb6r en f\xc3\xb6r Danmark, Norge och Sverge gemensam konnossementslagstiftning byggas?. Blandt de mange videnskabelige \xc3\xa6resbevisninger, der er faldne i Afzelius\xe2\x80\x99 lod, skal her kun n\xc3\xa6vnes, at han 1907 blev medlem af Svenska Akademien.'